NOTA DE PREMSA

**PIMECOMERÇ BAIX LLOBREGAT ES REUNEIX AMB EL DIPUTAT DE JUNTS PEL SÍ JOAN RAMON CASALS PER ABORDAR TEMES D’INTERÈS PER AL COMERÇ DE PROXIMITAT**

***Els problemes que genera la massificació de centres comercials al territori va ser un dels assumptes que va centrar la trobada***

*Barcelona, 05 de desembre de 2016.-* Una **delegació de comerciants del Baix Llobregat encapçalada pel president de PIMEComerç al territori, Antonio Boza**, **s’ha reunit al Parlament amb el diputat per Junts pel Sí Joan Ramon Casals**. L’objectiu de la reunió era **traslladar al diputat les reivindicacions del comerç de proximitat al territori en diversos temes: el principal, la massificació de centres comercials a la comarca del Baix Llobregat**, que ha tingut com a darrera obertura la de The Style Outlets a Viladecans i, com a propera anunciada, la que es farà dins del pla urbanístic Porta Barcelona, a Esplugues de Llobregat.

Antoni Boza va posar de relleu que el Baix Llobregat **“ja és el territori de Catalunya amb més centres comercials, i cada nova apertura castiga més al comerç de proximitat**, que és qui manté vius els carrers de les nostres ciutats, a més d’estar integrat en el teixit social i de ser el lloc de feina de molts veïns i veïnes”. Així mateix, es va parlar de la conveniència de crear **normativa específica per al microcomerç, de controlar que es compleixin les lleis que regulen qüestions com la venda de segona mà o el top manta, i de caminar cap el reconeixement de la professió de dependent de botiga**, entre d’altres.

A la reunió també van participar **representants de la Xarxa Comercial de Viladecans, de l’Associació de Comerciants de Pallejà, de la Unió de Botiguers i Comerciants d’Esplugues, de l’Agrupació Comerç i Serveis de Sant Andreu de la Barca i de l’Ass. Comerciants No Sedentaris Mercat Setmanal S. Josep de Sant Boi de Llobregat**. Tots ells **van sortir satisfets de la reunió per la bona predisposició que va mostrar el diputat Joan Ramon Casals a treballar per aconseguir millores** en els problemes que van plantejar els representants dels comerciants.

*Adjuntem una imatge de la reunió*